gl gl gl en gl gl ja en ca gl en gl en ru en gl gl gl gl gl gl en gl it gl gl gl it gl pt gl gl gl gl gl vi gl gl gl gl gl gl gl gl gl vi gl gl gl pt pt gl gl gl gl gl gl gl gl gl gl gl es gl gl gl gl gl gl gl gl gl gl gl gl gl gl gl gl gl gl gl gl es ca es id fr gl pt gl gl gl gl gl pt es gl gl fr gl fr en gl ceb en gl ca gl gl gl gl gl en pt ca gl gl gl
A OTAN aproba a súa nova estratexia fronte aos desafíos da próxima década - G24
Rusia pasa a ser "a máis significativa ameaza" dos aliados, que tamén poñen o foco sobre A China polas súas "ambicións declaradas e as políticas coercitivas"
Stoltenberg di que a OTAN aborda a crise máis grave desde a II Guerra Mundial
Os líderes da OTAN aprobaron este mércores no cumio de Madrid o novo Concepto Estratéxico da Alianza, o documento que guiará as políticas da organización transatlántica ante os desafíos e ameazas na próxima década.
Esa nova estratexia está chamada a “transformar” a Alianza e preparala para unha Rusia máis ameazante e retos como as novas tecnoloxías disruptivas ou a puxanza militar da China.
"Apoiamos un novo Concepto Estratéxico. Describe a contorna de seguridade que afronta a Alianza, reafirma os nosos valores e detalla o propósito chave da OTAN e a súa maior responsabilidade de garantir nosa defensa colectiva baseada nun enfoque de 360 graos", indica a declaración.
Ao comezo do Consello do Atlántico Norte, o secretario xeral da OTAN, Jens Stoltenberg, xa anunciaba na súa intervención que “tomaremos importantes decisións para reforzar a OTAN nun mundo máis perigoso e competitivo, onde réximes autoritarios como Rusia e A China desafían abertamente a orde internacional baseado en normas”.
Pola súa banda, o presidente do Goberno español, Pedro Sánchez, como anfitrión da reunión, deu a benvida aos 30 líderes aliados e asegurou que "van estar á altura das expectativas depositadas neste cumio”.
"O mundo estanos mirando. Amosemos a nosa unidade e a nosa cohesión", dixo Sánchez, quen asegurou que "é hora de fortalecer a nosa alianza".
Rusia como principal ameaza
Os xefes de Estado e de Goberno da Alianza adoptaron o Concepto Estratéxico de Madrid, que guiará as súas accións na próxima década e define a Rusia como a principal ameaza para a seguridade transatlántica.
En concreto textualmente fala da "máis significativa e directa ameaza" para os aliados e a paz e a estabilidade na área euroatlántica.
Nese documento tamén se referen por primeira vez á China e os desafíos que expón a súa puxante política de defensa. Fala o documento das "ambicións declaradas e as políticas coercitivas" da China que "desafían" os intereses, seguridade e valores da Alianza.
Tamén tratou a OTAN da necesidade de dotarse da tecnoloxía necesaria para ser máis competitivos e, ademais, facer fronte ás ameazas híbridas ou os ciberataques.
Igualmente, os aliados tomaron decisións para reforzar os efectivos da Alianza no leste de Europa ampliando os batallóns despregados en oito países do oriente europeo. Acordouse preposicionar equipos, mellorar a cadea de mando e ter previstos reforzos que poidan despregarse con rapidez.
Ao comezo da xornada de hoxe tamén falou o presidente de Ucraína, Volodimir Zelenski, que interviu ante o Consello do Atlántico Norte por videoconferencia, e aprobouse un novo paquete de apoio integral a ese país para que se defenda de Rusia, que prevé a longo prazo mellorar a súa operatividade militar e deixar atrás os equipos da era soviética.
Nunha sesión de traballo con socios internacionais, os aliados darán este mércores a benvida por primeira vez a unha dos seus cumios aos líderes de Xapón, Australia, Nova Zelandia e Corea do Sur, e departirán igualmente cos de Xeorxia e a Unión Europea.
Os aliados oficializaron ademais a benvida a Suecia e Finlandia para converterse en membros da OTAN, despois de que o martes eses dous países nórdicos asinasen un acordo con Turquía que despexa as dúbidas que tiña Ankara sobre a súa entrada.
Helsinqui e Estocolmo comprometéronse a maior cooperación antiterrorista con Turquía. “Demostraremos que a porta da OTAN permanece aberta, convidando a Finlandia e a Suecia a entrar na Alianza”, dixo Stoltenberg, recibindo por iso os aplausos dos líderes.
A Alianza Atlántica incluíu tamén por primeira vez no seu Concepto Estratéxico á rexión do Sahel como unha zona que "afecta directamente" á seguridade da OTAN e de todos os seus aliados, segundo se aprobou este mércores.
Tal e como pedía España, o documento que guiará a estratexia da Alianza no próximos dez anos, inclúe que o Sahel sexa considerada, xunto con Oriente Medio e o norte de África, como fonte de "conflito, fraxilidade e inestabilidade" e terreo fértil para "a proliferación de grupos armados, incluídas organizacións terroristas".
A crise máis grave desde a II Guerra Mundial
O secretario xeral da OTAN Jens Stoltenberg aseguraba este mércores ante do inicio do cumio aliado de Madrid, que será “histórico e transformador” fronte á “crise de seguridade máis grave” que afronta desde a Segunda Guerra Mundial.
“Será un cumio histórico e transformador para a nosa Alianza, no medio da crise máis grave de seguridade desde a Segunda Guerra Mundial”, indicou Stoltenberg á súa chegada á Feira de Madrid, onde hoxe comeza a reunión de líderes da OTAN.
O exprimeiro ministro noruegués asegurou que os trinta aliados están a responder de forma “forte e unida a todas as ameazas e desafíos aos que nos enfrontamos”.
Asegurou que será un “cumio transformador” porque “tomaremos decisións históricas”, entre elas a de aprobar un novo Concepto Estratéxico que guíe as políticas da OTAN a través da próxima década, en “un mundo máis competitivo e perigoso, para protexer a todos os aliados e a preto de mil millóns de cidadáns”.
Pedro Sánchez e Olaf Scholz dan comezo ao cumio hispano-alemán da Coruña
O PP acusa o Goberno de "comprar vontades" cos presupostos
Acordo entre os socios de Goberno sobre os presupostos xerais de 2023
O PSOE di que o seu plan fiscal protexe a maioría e o PP acúsao de mentir
Contido con Xeográficas España .
O temporal de chuvia obriga suspender clases e pecha estradas en Valencia
O Goberno exhumará os restos de Queipo de Llano e Primo de Rivera
Carlos Saura, Goya de Honra 2023
Os orzamentos de 2023 chegan ao Congreso
Síguenos en redes sociais
Aviso legal e Política de Privacidade